ग्रामीण लोत राम, देवी राम, गोपाल नेगी, तुले राम व बुध राम कहते हैं कि अटल जी जब प्रधानमंत्री नहीं थे, तब भी वे प्रीणी आते थे और उनसे जरूर मिलते थे। पूर्व पंचायत प्रधान कुंदन लाल ने बताया कि उनके प्रधान रहते हुए अटल जी प्रीणी आए थे लेकिन तब अटल जी प्रधानमंत्री नहीं थे। उन्होंने बताया कि अटल जी को 5 जून, 2006 को उन्होंने स्पेयर पार्ट्स से तैयार की गई एक घड़ी उपहार में दी थी। अटल जी कई वर्षों तक स्कूल की लाइब्रेरी के लिए पुस्तकें आदि भेजते रहे। जबसे उनका स्वास्थ्य ठीक नहीं रहा तब भी पुस्तकें आती रहीं। अटल जी की यादें इस गांव में कई तरह की चीजों के रूप में मौजूद हैं। पंचायत प्रधान शिवदयाल बताते हैं कि अटल बिहारी वाजपेयी जैसी शख्सियत उनके पड़ोसी हैं, इस बात का हर ग्रामीण को गर्व है। उन्होंने कहा कि हालांकि बीमार होने के चलते 2006 के बाद अटल जी मनाली नहीं आए लेकिन प्रीणी वासी तब से 25 दिसम्बर को उनके जन्मदिवस उत्सव के रूप में मनाते हैं। उन्होंने कहा कि अटल जी की कमी हमेशा प्रीणी के ग्रामीणों को खलती रहेगी।